CELEX: 32012D0032
Language: sl
Date: 2012-01-19 00:00:00
Title: 2012/32/EU: Sklep Komisije z dne 19. januarja 2012 o zahtevi, da države članice prepovejo dajanje na trg rezalnih priključkov s cepci za prenosne ročne obrezovalnike grmičevja (notificirano pod dokumentarno številko C(2011) 9772)  Besedilo velja za EGP

21.1.2012   
            
            
               SL
            
            
               Uradni list Evropske unije
            
            
               L 18/5
            
         SKLEP KOMISIJE
   z dne 19. januarja 2012
   o zahtevi, da države članice prepovejo dajanje na trg rezalnih priključkov s cepci za prenosne ročne obrezovalnike grmičevja
   (notificirano pod dokumentarno številko C(2011) 9772)
   (Besedilo velja za EGP)
   (2012/32/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih in spremembah Direktive 95/16/ES (1) ter zlasti člena 9 Direktive,
   ob upoštevanju naslednjega:
   
               (1)
            
            
               Kosilnice z nitko in obrezovalniki grmičevja so prenosne ročne naprave, ki se uporabljajo v vrtnarstvu in gozdarstvu za košenje trave in plevela ter obrezovanje grmičevja, majhnih dreves in podobnega rastlinja. Popolna enota kosilnice z nitko ali obrezovalnika grmičevja vključuje pogonsko glavo, pogonsko gred, rezalni priključek in varnostni ščitnik. Številne naprave s pogonom na motor z notranjim zgorevanjem so namenjene košenju trave in plevela ter obrezovanju grmičevja in majhnih dreves, odvisno od nameščenega rezalnega priključka.
            
         
               (2)
            
            
               Septembra 2008 so švedski organi obvestili organe drugih držav članic in Komisijo, da so proizvajalci, ki niso originalni proizvajalci obrezovalnikov grmičevja, na trg dali številne rezalne priključke s cepci, namenjene obrezovalnikom grmičevja in sestavljene iz dveh ali več kovinskih delov, npr. verig, rezil ali krtačk, pritrjenih na vrtljivo glavo. Švedski organi so menili, da so taki rezalni priključki s cepci nevarni.
            
         
               (3)
            
            
               Maja 2010 so organi Združenega kraljestva obvestili organe drugih držav članic in Komisijo o nesreči s smrtnim izidom, do katere je prišlo med uporabo obrezovalnika grmičevja z nameščenim rezalnim priključkom s cepci, ki je bil sestavljen iz dveh verig, pritrjenih na kovinski disk. Med uporabo obrezovalnika grmičevja s takim rezalnim priključkom se je ločil člen verige in smrtno poškodoval osebo v bližini. Združeno kraljestvo je sprejelo ukrepe za zagotovitev umika zadevnih rezalnih priključkov s trga in prenehanje njihove uporabe. Na seji odbora za stroje 2. junija 2010 je Združeno kraljestvo na Komisijo naslovilo zahtevo, da preuči potrebo po sprejetju ukrepa, s katerim bi se od držav članic zahtevalo, da prepovejo dajanje na trg rezalnih priključkov s podobnimi tehničnimi značilnostmi.
            
         
               (4)
            
            
               Rezalni priključki s cepci, namenjeni obrezovalnikom grmičevja in ločeno dani na trg za namestitev na obrezovalnik grmičevja, ki jo opravi uporabnik naprave, ter nezajeti v oceno tveganja, izjavo ES o skladnosti in navodila proizvajalca obrezovalnika grmičevja, so zamenljiva oprema v skladu z opredelitvijo iz člena 2(b) Direktive 2006/42/ES.
            
         
               (5)
            
            
               Oddelek 1.3.2 Priloge I k Direktivi 2006/42/ES o tveganju loma med obratovanjem zahteva, da morajo različni deli strojev in njihove povezave prenesti obremenitve, ki so jim izpostavljeni med uporabo. Kadar kljub sprejetim ukrepom ostaja tveganje zloma ali razpada, morajo biti zadevni deli vgrajeni, nameščeni in/ali zavarovani tako, da bodo vsi delci prestreženi, kar preprečuje nevarne situacije. Oddelek 1.3.3 Priloge I k navedeni direktivi o tveganju zaradi padajočih ali izvrženih predmetov pa zahteva, da se sprejmejo previdnostni ukrepi za preprečevanje tveganja zaradi padajočih ali izvrženih predmetov.
            
         
               (6)
            
            
               Usklajeni standard za prenosne, ročno vodene kosilnice s prosto rezjo, opremljene z rezilno ploščo ali kosilno nitko ter pogonom na motor z notranjim zgorevanjem, EN ISO 11806:2008, vsebuje tehnične specifikacije in preskuse za zagotovitev ustrezne moči rezalnih priključkov in zmanjšanje tveganja zaradi izvrženih predmetov. Standard ne predvideva rezalnih priključkov, sestavljenih iz več kot enega kovinskega dela. Usklajeni standard, čigar uporaba sicer ni obvezna, navaja stanje tehnike, ki ga je treba upoštevati pri uporabi osnovnih zdravstvenih in varnostnih zahtev iz Direktive 2006/42/ES v skladu s splošnimi načeli iz uvoda Priloge I k Direktivi 2006/42/ES.
            
         
               (7)
            
            
               Pri uporabi rezalnih priključkov s pritrjenimi kovinskimi deli je preostalo tveganje loma med obratovanjem in tveganje izvrženih predmetov bistveno večje kot pri uporabi kovinskih rezil iz enega samega dela. Kovinski deli rezalnih priključkov s cepci in nanje pritrjeni deli so pri stiku s kamenjem, skalami in drugimi ovirami izpostavljeni velikim in ponavljajočim se mehanskim obremenitvam ter se lahko zlomijo in izvržejo pri visoki hitrosti. V primerjavi z rezili iz enega dela lahko tudi kamenje izvržejo z večjo silo. Ščitniki, nameščeni na prenosne ročne obrezovalnike grmičevja, ne morejo zagotoviti ustrezne zaščite pred visokim tveganjem, ki ga povzročajo rezalni priključki s pritrjenimi kovinskimi deli. Zato ob upoštevanju stanja tehnike za rezalne priključke s cepci, namenjene ročnim obrezovalnikom grmičevja, ni mogoče trditi, da izpolnjujejo zahteve iz oddelkov 1.3.2 in 1.3.3 Priloge I k Direktivi 2006/42/ES. Ta neskladnost povzroča znatno tveganje resnih ali smrtnih poškodb pri uporabnikih ali drugih izpostavljenih osebah.
            
         
               (8)
            
            
               Komisija se je 22. oktobra 2010 posvetovala z Evropsko zvezo proizvajalcev vrtnih strojev o osnutku ukrepa glede nevarnih rezalnih priključkov za obrezovalnike grmičevja. Zveza je v svojem odgovoru z dne 4. novembra 2010 podprla osnutek ukrepa.
            
         
               (9)
            
            
               Ukrepi iz tega sklepa se morajo začeti uporabljati čim prej, da se preprečijo nadaljnje nesreče.
            
         
               (10)
            
            
               Ukrepi iz tega sklepa so v skladu z mnenjem Odbora, ustanovljenega s členom 22 Direktive 2006/42/ES –
            
         SPREJELA NASLEDNJI SKLEP:
   Člen 1
   Države članice prepovejo dajanje na trg rezalnih priključkov s cepci, namenjenih prenosnim ročnim obrezovalnikom grmičevja in sestavljenih iz več povezanih kovinskih delov.
   Člen 2
   Države članice sprejmejo potrebne ukrepe za uskladitev s tem sklepom najpozneje do 30. aprila 2012. Navedene ukrepe objavijo in o tem takoj obvestijo Komisijo.
   Člen 3
   Ta sklep je naslovljen na države članice.
   
      V Bruslju, 19. januarja 2012
      
         
            Za Komisijo
         
         Antonio TAJANI
         
            Podpredsednik
         
      
   
   
      (1)  UL L 157, 9.6.2006, str. 24.